鞠歌行
作者：李白
朝代：唐

paragraphs: 玉不自言如桃李，魚目笑之卞和耻。
楚國青蠅何太多，連城白璧遭讒毀。
荆山長號泣血人，忠臣死爲刖足鬼。
聽曲知寧戚，夷吾因小妻。
秦穆五羊皮，買死百里奚。
洗拂青雲上，當時賤如泥。
朝歌鼓刀叟，虎變磻谿中。
一舉釣六合，遂荒營丘東。
平生渭水曲，誰識此老翁。
奈何今之人，雙目送飛鴻。